- Hvordan kan det være, det skulle være så drastisk, at hele vores erhverv skulle lukkes ned? Det er bare ét af de spørgsmål, som i dag fylder i Hanne Kristensens hoved. Hun er tidligere minkavler i Hjallerup, og i dag står hun med en næsten tom minkstald. Noget af det eneste, der er tilbage, er massevis af tomme minkbure - og en masse spørgsmål, som Hanne Kristensen ønsker at få svar på. I dag begynder de første afhøringer nemlig i minkkommissionen, og Hanne Kristensen har et stort håb om, at det kan gøre hende og resten af minkerhvervet klogere. - I hele det her spil håber jeg, at vi får sandheden frem: Hvad skete der i og omkring de dage, der gjorde, at vi som erhverv blev nedslagtet? Siger Hanne Kristensen og fortsætter: - Som part i den her sag synes jeg, det er vigtigt, at vi får svar på mange af de spørgsmål, som vi nok går og rumsterer med i vores lille verden, som vi nu engang er i. Minkavler savner svar Granskningskommissionen er nedsat af Folketinget og skal undersøge forløbet op til pressemødet 4. november sidste år, hvor statsminister Mette Frederiksen (Soc.dem.) beordrede, at alle mink i Danmark skulle aflives. Det skete i håb om at begrænse smitten af coronavirus og i frygt for, at virusmutationerne kunne forhindre coronavacccinerne i at virke. Flere minkfarme var nemlig smittet med covid-19. Den beslutning betød, at hverdagen for minkavlere som Hanne Kristensen blev vendt op og ned, og i dag stiller hun spørgsmålstegn ved, om man ikke kunne have bibeholdt nogle avlsdyr, som man har gjort det i andre lande. - Der er mange ting, der er lukket ned. Der er mange ting, som vi ikke har fået svar på, og min egen organisation har selv sagt nogle ting, hvor vi mere eller mindre er blevet fejet af bordet, siger Hanne Kristensen. Minkavler håber at komme videre Torsdag formiddag begyndte de første afhøringer i minkkommissionen, og den sidste er fastlagt til at foregå i december med statsministeren. Hanne Kristensen håber, at det her kan blive begyndelsen på, at hun kan komme videre i sit liv. - Jeg synes, at staten skylder os, at vi får rene svar. Så jeg håber, at sandheden kommer frem, siger Hanne Kristensen. Ole Bakke fra Snedsted er formand for Nordjyllands Pelsavlerforening og tidligere minkavler. Han mener, branchen har krav på, at granskningskommissionen kommer med svar på, hvad der foregik 2. og 3. november sidste år - altså dagene op til, at beslutningen om at aflive alle mink blev truffet. Ole Bakke er helt med på, at hensynet til folkesundheden kommer i første række. -	Men her er der jo tale om raske dyr, som de slog ned. Og det er det der, de mangler lovhjemmelen. De syge kunne de sagtens slå ned. Det er de raske dyr, der er problemet, understreger Ole Bakke.

Opsummering:
Torsdag begynder de første afhøringer i minkkommissionen, og tidligere minkavler Hanne Kristensen håber, at det kan give hende de svar, hun savner.